Intenzívna bolesť päty a ostrohy: Liečba kostihojovou masťou a biolampou
Zdravím, už 3mes. ma bolí päta a ostroha. Natieram si to kostihojovou masťou a začala som používať biolampu (cca 1tyzdeň). Bolieva ma to pri chôdzi dosť intenzívne. Mám začať brať nejaké lieky na tlmenie bolesti? Ďakujem za odpoveď
Dobrý deň,
ďakujeme za Vašu otázku.
Pätová ostroha je jedným z najčastejších príčin spôsobujúcich bolesť päty. Vzniká z dôvodu zvápenatenia šľachy, ktorá bolí, pretože vybieha do pätnej kosti. Problémy spôsobuje hlavne pri aktivite (chôdzi, behu alebo skákaní), ale bolesť je možné pociťovať aj počas sedenia či ležania.
Bolesti päty môžete zmierniť aplikáciou protizápalovej masti, alebo gélu ( Ibuprofen gél, Dolgit krém, Voltaren emulgél, Flector EP gél). Alternatívnou voľbou je aj užívanie liekov od bolesti, najmä v prípade, že je vo Vašom záujme jej kombinácia s aplikáciou kostihojovej masti.
Za najefektívnejšiu terapiu sa považuje rehabilitačná liečba aj s pomocou fyzikálnej terapie. Z oblasti fyzikálnej liečby (laser, ultrazvuk) sa za najúčinnejšiu považuje fokusovaná rázová vlna, ktorá stimuluje hojace procesy a nezriedka sa kostný výrastok z pätovej kosti po určitom čase úplne odstráni. O vhodnosti tejto liečby však musí rozhodnúť ošetrujúci lekár, preto je potrebné sa v tejto oblasti obrátiť na neho.
Prajem skorú úľavu od ťažkostí.
S pozdravom
PharmDr. Veronika Kiabová